Pfizer kompaniyasining koronavirusga qarshi vaksinasi samaradorligi uning ikkinchi dozasi bilan emlangandan keyin 4-6 oy ichida 96,2 foizdan 84 foizgacha kamayadi. Bu haqda kompaniya bosh direktori Albert Burla bayonotiga tayanib, CNBC telekanali xabar berdi. Ta’kidlanishicha, kompaniya AQSh va boshqa davlatlardan 44 mingdan ko‘proq kishi ishtirokida yangi tadqiqot o‘tkazgan. Uning natijalari Pfizer vaksinasi samaradorligi har 2 oyda o‘rtacha 6 foizga kamayishini ko‘rsatgan. “Biroq yaxshi yangilik shundaki, vaksinaning uchinchi – buster dozasi virusning “delta” shtammidan himoyalanish uchun yetarli darajadagi immun javobni hosil qilishiga ishonchimiz komil”, deb ta’kidlab o‘tgan Burla. Uning aytishicha, Pfizer avgust o‘rtasigacha AQSh mutasaddi idoralariga o‘z vaksinasining uchinchi dozasi ustunliklari haqidagi ma’lumotlarni rasman taqdim qiladi.